କେନ୍ଦ୍ରାପଡ଼ା, ଫେବ୍ରୁଆରୀ ୨ (ଲୋକାଲ ୱାୟାର): ବ୍ରାହ୍ମଣୀ ଓ ତାର ଶାଖା କାଣୀ ନଦୀରେ ଲୋପ ପାଇବାକୁ ବସିଛି ସାନମଙ୍ଗ, ପଂଚାନନପଡା ଓ ଅର୍ଜୁନପୁର ଗାଁ ।
ନଦୀରେ ଚାଷ ଜମି, ଘର, ତିନିଟି ମନ୍ଦିର ଓ ଦୁଇଟି ସ୍କୁଲ ଲୀନ ହୋଇ ସାରିଥିବା ବେଳେ ଏବେ ଘରଠାରୁ ମାତ୍ର ୭୦ ମିଟର ଦୂରତାରେ ନଦୀ ରହିଛି ବୋଲି ଅର୍ଜୁନପୁର ଗାଁର ବାସୁଦେବ ଜେନା କହିଛନ୍ତି । ପ୍ରତିଦିନ ନଦୀକୁ ଦେଖୁଛି ।
ନଦୀ ଗାଁ ଆଡକୁ ମାଡି ଆସୁଥିବାରୁ ସରକାର ପଥର ବନ୍ଧ ନିର୍ମାଣ କରିବା ଉଚିତ । ହେଲେ ସରକାରଙ୍କ ଠାରୁ କୌଣସି ସହାୟତା ମିଳୁନାହିଁ ।
ଅଧିକାରୀମାନେ ଅନେକ ଥର ଗାଁ ପରିଦର୍ଶନରେ ଆସିଥିଲେ ମଧ୍ୟ କୌଣସି ପଦକ୍ଷେପ ନେଉନାହାନ୍ତି ବୋଲି ସାନମଙ୍ଗ ସରପଂଚ ପ୍ରୀତିରଞ୍ଜନ ରାୟ ଅଭିଯୋଗ କରିଛନ୍ତି ।
ଗତ ପାଂଚ ବର୍ଷ ମଧ୍ୟରେ ଆମେ ବିଡିଓ ଓ ଅନ୍ୟ ଅଧିକାରୀଙ୍କୁ ଭେଟି ଗାଁକୁ ରକ୍ଷା କରିବା ପାଇଁ ତୁରନ୍ତ ପଦକ୍ଷେପ ନେବାକୁ ନିବେଦନ କରିଛୁ ବୋଲି ପଂଚାନନପଡାର ଅବସରପ୍ରାପ୍ତ ସ୍କୁଲ ଶିକ୍ଷକ ଜୀବନ ପ୍ରସାଦ ଦାସ କହିଛନ୍ତି ।
ନିକଟରେ ଅର୍ଜୁନପୁର ଗାଁରେ ୮୧୦ ମିଟର ଦୀର୍ଘ ପଥର ବନ୍ଧ ନିର୍ମାଣ କାମ ଆରମ୍ଭ ହୋଇଛି ବୋଲି ଆଳି ଲୁଣାବନ୍ଧ ଡିଭିଜନର ନିର୍ବାହୀ ଯନ୍ତ୍ରୀ ସରୋଜ କାନ୍ତ ମିଶ୍ର କହିଛନ୍ତି ।
